รัฐบาลควรเพิ่มมาตรการคุมเข้มในพื้นที่เสี่ยง ย้ำไม่ควร Lockdown ทั้งหมด จะกระทบต่อเศรษฐกิจและความเชื่อมั่น
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า หลังจากที่กระทรวงสาธารณสุข ประกาศยกระดับการเตือนภัยโควิด-19 เป็นระดับ 4 โดยจะมีข้อแนะนำและมาตรการเพิ่มขึ้น ซึ่งอาจมีการปิดสถานที่เสี่ยง รวมถึงชะลอการเดินทาง จึงขอให้มีการพิจารณาอย่างรอบด้าน เพื่อไม่ให้กระทบต่อเศรษฐกิจและสังคมในระยะยาว โดยมองว่าโอมิครอนไม่รุนแรงเท่ากับสายพันธุ์ก่อนหน้านี้ ขณะที่ระบบสาธารณสุขยังคงสามารถรองรับผู้ป่วยได้ รัฐบาลจึงควรเพิ่มความระมัดระวัง คุมเข้มสถานประกอบการที่มีประชาชนใช้บริการอย่างหนาแน่น และเร่งการ Boost เข็ม 3–4 ให้กับประชาชนให้มากที่สุด อย่างไรก็ตาม ภาคเอกชนไม่เห็นด้วย หากภาครัฐจะยกระดับมาตรการ ด้วยการ Lockdown ทุกกิจกรรมของประเทศ ซึ่งนอกจากจะสร้างความเสียหายกับเศรษฐกิจ ยังส่งผลให้ความเชื่อมั่นของประชาชนภายในประเทศลดลงด้วย ภาคเอกชนต้องการให้รัฐบาลเน้นการเพิ่มมาตรการคุมเข้มในพื้นที่เสี่ยง จัดเตรียมระบบสาธารณสุขในแต่ละจังหวัดให้มีความพร้อมและสร้างความเข้าใจที่ดีกับประชาชนในแต่ละพื้นที่ โดยนำมาตรการ Home Isolation / Hospitel กลับมาใช้ ส่วนภาคเอกชนพร้อมนำมาตรการ Bubble and Seal กลับมาเป็นแนวทางของแต่ละกิจการอีกครั้ง รวมทั้งเห็นด้วยกับการ Work From Home ในช่วงนี้ เพราะจะช่วยควบคุมไม่ให้มีการแพร่ระบาดเพิ่มเติมและอยู่ในระดับที่ธุรกิจยังเดินหน้าต่อไปได้